recursal/SuperWikiNEXT-32B huggingface dataset:
**ראדזימין** (בפולנית: **Radzymin**) היא עיירה במחוז וולומין שבפרובינציית מזוביה בפולין, צפונית מזרחית לוורשה, בה התקיימה עד השואה קהילה יהודית גדולה.

תולדות היישוב
-------------

ראדזימין הוקמה בידי האציל הפולני ראדזימינסקי במאה ה-15, וזמן לא רב לאחר הקמתה הוענקו לה זכויות עיר. עד סוף המאה ה-18 הייתה העיירה בבעלות משפחות אצולה פולניות, ובאמצע המאה ה-17 נפגעה קשות כתוצאה מפלישת האימפריה השוודית. שריפות גדולות שפרצו בעיירה בשנים 1696 ו-1742 בלמו גם הן את התפתחותה.

בחלוקת פולין השנייה, בשנת 1793, נכללה העיירה בתחום פרוסיה, ובשנת 1815 נכללה בתחום פולין הקונגרסאית. מתחילת המאה ה-19 קמו בעיירה מספר מפעלי תעשייה קטנים. באוגוסט 1920, במהלך המלחמה הפולנית-סובייטית, נערך בסמוך לעיירה קרב גדול.

יהודי ראדזימין
--------------

יהודים ישבו בעיירה מראשיתה, ונטלו חלק מרכזי בפיתוחה הכלכלי. בתקופה הפרוסית גדל מספר יהודי העיירה, ובשנת 1897 מנו כ-60% מתושביה. במהלך המאה ה-19 החלה לפעול בעיירה שושלת האדמו"רים של חסידות ראדזימין.

בין מלחמות העולם נמנו בעיירה כ-2,200 יהודים, כמחצית מתושביה, והתקיימה בה פעילות של המפלגות הציוניות, של הבונד ושל אגודת ישראל. בשנות השלושים של המאה ה-20 סבלו יהודי העיירה מהתנכלויות אנטישמיות גוברות והולכות מצד שכניהם הפולנים. בזמן האדמו"ר רבי יעקב מראדזימין כיהן הרב נפתלי הרצקא לוואזער (ליבזר) כמורה צדק בעיירה. ביתו נישאה לרב חשוב בשם רבי משה מלמד חסיד של רבי ישראל מסטלין (בנו של רב שמשון מלמד רבה של טרנובקה) ששימש תקופה קצרה כשוחט וחזן בעיירה. הוא נפטר בשנת 1912 

### בשואה

אנדרטה לזכר יהודי ראדזימין שנספו בשואה, בבית העלמין בחולון
עם כיבוש העיירה בידי הגרמנים בספטמבר 1939, החלו אלו בחטיפת יהודיה לעבודות כפייה ובשוד רכושם, תוך הטלת סכומי כופר על הקהילה, והוצאה להורג של 14 מנכבדיה. בדצמבר 1940 רוכזו יהודי העיירה בגטו שהוקם בה, בו נצטוו לענוד סרט זרוע, וממנו נלקחו מדי יום לעבודות כפייה. בתחילת 1941 הובאו לגטו שבעיירה יהודים שגורשו מיישובי הסביבה וממערב פולין, והצפיפות והרעב בו גברו, תוך התפשטות מגיפות קטלניות. בנובמבר 1941 גודר הגטו.

באביב 1942 הובאו לגטו שבעיירה יהודים מטלושץ' ועיירות נוספות בסביבה, ומספר יושביו הגיע לכ-2,800 איש. ב-2 באוקטובר 1942 פשטו על הגטו שבעיירה שוטרים גרמנים, וניסו לרכז את יהודיו. במהלך האקציה התנגדו לגרמנים יהודים רבים, ואלו נרצחו במקום. בעת זו הצליחו להימלט מהגטו ליערות הסביבה כ-200 יהודים. כ-70 יהודים שולחו למחנה עבודה ליד ורשה, בו חלקם הגדול נרצחו כעבור זמן מה.

למחרת, 3 באוקטובר 1942, שולחו אחרוני היהודים מהגטו שבעיירה בקרונות משא למחנה ההשמדה טרבלינקה. אחר היהודים שנמלטו ליערות הסביבה ערכו הגרמנים מצוד, בסיוע פולנים מקומיים, ורק בודדים מתוכם הצליחו לשרוד.

קישורים חיצוניים
----------------

ויקישיתוף מדיה וקבצים בנושא **ראדזימין** בוויקישיתוף
* 

* אתר האינטרנט הרשמי של ראדזימין
* ספר יזכור לקהילת רדזימין, בספריית העיר ניו יורק
* ראדזימין באתר מרכז מורשת יהדות פולין
* רדזימין (Radzymin), ב"אנציקלופדיה של הגטאות", באתר "יד ושם"
* "ראדזימין", באתר השטעטל הווירטואלי
* סמואל פישמן ומרטין דין (אנ'), ראדזימין, **אנציקלופדיה של המחנות והגטאות** (כרך II, חלק A, עמ' 423–425), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
* רדזימין (פולין), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007540464805171
* GND: 4290926-0
* LCCN: nr94014725
* NKC: ge1130812
* VIAF: 156386191
* WorldCat (עם VIAF): 156386191

 |
**מארק א. ברילקיס** (באנגלית: **Mark A. Brilakis**) הוא קצין בדימוס בדרגת לוטננט גנרל בחיל הנחתים של ארצות הברית.

ביוגרפיה
--------

ברילקיס גדל בניו ג'רזי. ב-1981 סיים תואר ראשון במנהל עסקים מפרנק ומרשל קולג' בפנסילבניה והתגייס לחיל הנחתים של ארצות הברית. 

שירת כקצין סוללה בגדוד הראשון של רגימנט הנחתים העשירי, שימש מפקד סוללה, קצין ניהול האש וקצין אג"ם בגדוד החמישי של רגימנט הנחתים העשירי. שימש קצין אג"ם של כוח המשלוח השני של חיל הנחתים וסגן מפקד רגימנט הנחתים העשירי. פיקד על גדוד המשלוח השלישי של הנחתים. ב-2007 מונה לסגן קצין המבצעים של פיקוד אירופה. 

ביולי 2009 מונה למפקד דיוויזיית הנחתים השלישית. ביולי 2011 לעוזר לענייני תוכניות ומשאבים במטה חיל הנחתים. ביולי 2013 מונה למפקד פיקוד הגיוס של הנחתים. ב-2015 מונה לראש אגף כוח אדם ומילואים במטה חיל הנחתים והועלה לדרגת לוטננט גנרל. באוגוסט 2017 מונה למפקד פיקוד כוחות הנחתים ומפקד הנחתים בגזרת האוקיינוס האטלנטי. פרש מהשירות ביולי 2019. 

ברילקיס בעל תואר שני בלימודים צבאיים מאוניברסיטת חיל הנחתים. הוא נשוי ואב לשלושה ילדים.

קישורים חיצוניים
----------------

ויקישיתוף מדיה וקבצים בנושא **מארק ברילקיס** בוויקישיתוף
* ביוגרפיה באתר הקונגרס של ארצות הברית
* ביוגרפיה באתר חיל הנחתים
**קרל וינסון** (באנגלית: **Carl Vinson**;‏
18 בנובמבר 1883 - 1 ביוני 1981) היה חבר קונגרס דמוקרטי מטעם מדינת ג'ורג'יה שבארצות הברית. תקופת הכהונה שלו בקונגרס נמשכה יותר מ-50 שנה.

ביוגרפיה
--------

וינסון נולד במחוז בולדווין שבג'ורג'יה, סיים את לימודיו בקולג' הצבאי של ג'ורג'יה והחל ללמוד בפקולטה למשפטים באוניברסיטת מרסר ב-1900. בשנת 1909 וינסון נבחר לבית הנבחרים של ג'ורג'יה ושימש בתור יו"ר זמני בבית-הנבחרים החל מ-1911. לאחר שהפסיד בבחירות לכהונה שלישית בעקבות חלוקה מחדש למחוזות בג'ורג'יה ושינוי קהל הבוחרים בעקבותיה, מונה וינסון למשך זמן קצר לשופט בבית המשפט המחוזי של מחוז בולדווין. אך עם מותו של סנאטור מטעם המדינה שהובילה לחילופי תפקידים בין נציגי המדינה בקונגרס, התפנה מושב בבית הנבחרים של ארצות הברית. וינסון הכריז על מועמדותו וגבר על שלושה מתמודדים אחרים בדרך לזכייה במושב. הוא הושבע ב-3 בנובמבר 1914 בתור חבר הקונגרס הצעיר ביותר בבית המחוקקים.

וינסון היה תומך נלהב בסוגיית הביטחון הלאומי ובמיוחד בצי ארצות הברית. בשנת 1931, מונה וינסון ליושב ראש ועדת הצי בקונגרס. במהלך 1934, עזר וינסון להעביר חוק שעקף את ההגבלות על ציים ימיים שנקבעו באמנת לונדון הראשונה, ובכך סייע לצי האמריקאי להחליף את האוניות המזדקנות שלו באוניות מלחמה חדישות. החוק גם סייע ביצירת מקומות עבודה רבים במספנות השונות במהלך שיא השפל הגדול. התוכנית השאפתנית עזרה רבות לצי האמריקאי בשעה שארצות הברית נכנסה למלחמת העולם השנייה.

בהיותו תומך חזק באדמירל ויליאם הלסי, חסם מספר פעמים את מינויו של ריימונד ספרואנס לתפקיד אדמירל הצי. כפיצוי, חוק חסר תקדים שעבר בקונגרס קבע שאדמירל ספרואנס יקבל משכורת של אדמירל מרגע פרישתו ועד יום מותו.

לאחר המלחמה, מוזגה ועדת הצי עם ועדת הצבא ונוצרה ועדה חדשה בשם "ועדת הכוחות המזוינים". וינסון שימש בתור יושב ראש הוועדה עד פרישתו מהקונגרס ב-1965. במהלך כהונתו בתור יושב ראש הוועדה, וינסון פיקח על המודרניזציה של הכוחות המזוינים של ארצות הברית בתחילת המלחמה הקרה וכן על בנייתה של נושאת המטוסים הגרעינית הראשונה של הצי, אוניית צי ארצות הברית "אנטרפרייז".

ב-1964 העניק לו הנשיא לינדון ג'ונסון את מדליית החירות הנשיאותית, עיטור הכבוד האזרחי הגבוה ביותר בארצות הברית.

נושאת מטוסים מסדרת נימיץ **קרל וינסון (CVN-70)** נקראה על שמו. וינסון אף השתתף בטקס השקתה ב-15 במרץ 1980, כשהיה כבר בן 96.

וינסון מסיב, ההר הגבוה ביותר באנטארקטיקה נקרא על שמו.

קישורים חיצוניים
----------------

ויקישיתוף מדיה וקבצים בנושא **קרל וינסון** בוויקישיתוף
* קרל וינסון באתר המדריך הביוגרפי של הקונגרס של ארצות הברית (באנגלית)
* קרל וינסון, באתר "Find a Grave" (באנגלית)

הערות שוליים
------------

1. ↑  sci.military.naval FAQ, Part C - General Naval Information, www.hazegray.org

|  |  |
| --- | --- |
| בקרת זהויות עריכת הנתון בוויקינתונים | 
* GND: 129466352
* ISNI: 0000 0000 2322 0138
* LCCN: n81063176
* NARA: 10567877
* NTA: 270077022
* SNAC: w64m9hg5
* US Congress: V000105
* VIAF: 50308286
* WorldCat: lccn-n81063176

 |
**אנהדואנה** או **אן-הדו-אנה** ( בשומרית: 𒂗𒃶𒌌𒀭𒈾, "קישוט השמיים", תעתיק באנגלית: En-hedu-ana) הייתה הכוהנת של אל הירח נאננה (סין) בעיר השומרית אור. היא ביתו של סרגון מאכד, מקים האימפריה האכדית ומייסד העיר אכד. ככל הנראה היא מונתה על ידי אביה כמנהיגת הפולחן הדתי באור כדי ליצור קשרים בין הדת האכדית של אביה לבין הדת השומרית המקומית.

אנהדואנה תוארה כמחבר וכמחברת הראשונה הידועה בכל ההיסטוריה המתועדת. זאת מכיוון שמספר יצירות בספרות השומרית כגון מזמורי המקדש השומרי עשויות להיות יצירות שהיא חיברה. עם זאת, קיים ויכוח רב בקרב חוקרים מודרניים המבוססים על נימוקים לשוניים וארכאולוגיים בשאלה האם היא אכן כתבה או הלחינה את היצירות שהתגלו ויוחסו לה. בנוסף, כתבי היד היחידים של היצירות המיוחסות לה נכתבו על ידי סופרים באימפריה הבבלית הראשונה שש מאות שנה לאחר מותה ונכתבו בניב מאוחר יותר של השפה השומרית. סופרים אלה אולי ייחסו לה את היצירות הללו כחלק מהסיפורים האגדיים של שושלת סרגון מאכד במסורות הבבליות המאוחרות יותר.

הזיכרון התרבותי של אנהדואנה והיצירות שיוחסו לה אבדו זמן מה לאחר תום האימפריה הבבלית הראשונה. קיומה של אנהדואנה התגלה מחדש לראשונה על ידי הארכאולוגיה המודרנית בשנת 1927, כאשר סר לנרד וולי חפר בשרידי העיר אור. ומצאה דיסקת בהט עם שמה, שקושר לסרגון מאכד, ועיסוק כתוב מאחור. אזכורים לשמה התגלו מאוחר יותר ביצירות של ספרות שומרית. הגילוי הארכאולוגי של אנהדואנה משך כמות ניכרת של תשומת לב ווויכוחים מלומדים בתקופה המודרנית הקשורים לייחוס הפוטנציאלי שלה כסופרת הידועה הראשונה. היא זכתה לתשומת לב רבה גם בפמיניזם, והעבודות המיוחסות לה נחקרו גם בתור אב מוקדם של הרטוריקה הקלאסית. תרגומים לאנגלית של יצירותיה היוו גם השראה למספר עיבודים וייצוגים ספרותיים.

קישורים חיצוניים
----------------

ויקישיתוף מדיה וקבצים בנושא **אנהדואנה** בוויקישיתוף
* תרגומים לאנגלית של יצירות המיוחסות לאנהדואנה בקורפוס הטקסט האלקטרוני של הספרות השומרית
	+ Inanna and Ebih
	+ The Exaltation of Inanna (Inanna B)
	+ Hymn to Inanna (Inanna C)
	+ Temple Hymns Collection
* Enheduanna: The world's first named author
* אנהדואנה, באתר "Find a Grave" (באנגלית)
* אנהדואנה, באתר אנציקלופדיית ההיסטוריה העולמית (באנגלית)

הערות שוליים
------------

1. ↑  Ebeling, Erich, ed. (1938). "Ezur und Nachträge". *Reallexikon der Assyriologie und Vorderasiatischen Archäologie* (in German). Vol. 2. Berlin: De Gruyter. ISBN 978-3-11-004450-8. Retrieved 11 December 2021.
2. ↑  Enheduanna: The world's first named author, www.bbc.com (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007260984105171
* BIBSYS: 98023306
* BnF: cb14578789g (data)
* CiNii: DA13604861
* GND: 119490536
* ISNI: 0000 0003 9346 4113
* LCCN: n82055064
* NKC: jx20110831012
* NLG: 86473
* SELIBR: 185259
* SUDOC: 147580714
* Trove: 816498
* VIAF: 10094476
* WorldCat: lccn-n82055064

 |
**שאמס צ'ראניה** (באנגלית: **Shams Charania**; נולד ב-1 באפריל 1994) הוא כתב ועיתונאי ספורט אמריקאי המסקר את ליגת ה-NBA עבור כלי התקשורת "האתלטיק" ו"סטדיום".

ביוגרפיה
--------

צ'ראניה נולד בווילמט שבאילינוי.

הוא התחיל את הקריירה שלו כעיתונאי ספורט בגיל 17, כשהחל לסקר את השיקגו בולס עבור אתר הבלוגים "ChicagoNow", השייך לעיתון השיקגו טריביון. בשנת 2012 החל לכתוב עבור האתר "RealGM" (אנ'), כשהוא מתמקד בסיקור עסקאות קניית שחקנים קטנות שנערכו בליגת ה-NBA.

לאחר מספר שנים הוא תפס את תשומת ליבו של עתינואי הספורט וה-NBA אדריאן ווג'נרובסקי, שהחליט לצרף אותו ל"Yahoo Sports". לאחר מעברו ל-Yahoo הוא החל לפרסם החתמות ועסקאות בהיקף גדול יותר. בקיץ 2016 היה הראשון לדווח על מעברו של דווייט הווארד לאטלנטה הוקס, שובו של דמאר דרוזן לטורונטו ראפטורס והחתמותיהם של לואול דנג וג'מאל קרופורד. ב-2017 דיווח על החתמותיהם של סטפן קרי, בלייק גריפין, ג'ף טיג ופול מילסאפ.

ב-14 באוגוסט 2018 הודיע בחשבון הטוויטר שלו כי הוא עוזב את "Yahoo Sports", עבור כלי התקשורת "האתלטיק" ו"סטדיום".

ב-11 במרץ 2020 היה הראשון לדווח כי שחקן היוטה ג'אז רודי גובר נדבק בנגיף הקורונה, מה שהביא לעצירת עונת 2019/2020 ב-NBA.

ב-2 באוקטובר 2020 היה הראשון לדווח שנשיא ארצות הברית דונלד טראמפ והגברת הראשונה של ארצות הברית מלניה טראמפ נדבקו בנגיף הקורונה.

קישורים חיצוניים
----------------

* 

* שאמס צ'ראניה, ברשת החברתית אקס (טוויטר)

הערות שוליים
------------

1. ↑  Wojnarowski, Adrian (6 בינואר 2014). "Big-time story break by the best young reporter in business, @ShamsCharania. This kid is still in school. He's a Parker-Wiggins combo". *@wojespn* (באנגלית). נבדק ב-30 בינואר 2018. `{{cite web}}`:  (עזרה)
2. ↑  Russell, Jake (25 ביוני 2016). "'The Vertical' NBA draft show live stream was a huge hit with fans. Sorry, ESPN". *Washington Post* (באנגלית אמריקאית). ISSN 0190-8286. נבדק ב-30 בינואר 2018. `{{cite news}}`:  (עזרה)
3. ↑  "Meet Shams Charania, the College Senior Breaking NBA News in Class". *Complex* (באנגלית). נבדק ב-30 בינואר 2018. `{{cite web}}`:  (עזרה)
4. ↑  "Has Adrian Wojnarowski lost his title as king of NBA Twitter?". *Sporting News*. 3 ביולי 2017. נבדק ב-30 בינואר 2018. `{{cite news}}`:  (עזרה)
5. ↑  "Twitter". 14 באוגוסט 2018. נבדק ב-14 באוגוסט 2018. `{{cite news}}`:  (עזרה)
6. ↑  *Inside the Night the NBA Shut Down* (באנגלית), Bleacher Report, 2020-07-20, נבדק ב-2021-08-30
7. ↑  "Shams Charania Scooped Everyone on Donald Trump's Positive COVID-19 Test". *www.msn.com*. נבדק ב-2021-07-25.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"שאמס צ'ראניה"**.
**קתלין "קתי" אליס (-לנדגרף -גריר)** (באנגלית: **Kathleen "Kathy" Ellis -Landgraf -Greer**;‏ נולדה ב-28 בנובמבר 1946). היא שחיינית עבר אמריקאית, אלופה אולימפית בעלת 4 מדליות, 2 זהב (טוקיו 1964) ושיאנית עולם במשחה ל-100 מטר פרפר.

ביוגרפיה
--------

אליס נולדה בטרנטון, ניו ג'רזי.

### אלופת המשחקים הפאן-אמריקאיים

במשחקים הפאן-אמריקאיים שנערכו בסאו פאולו, ברזיל בשנת 1963 זכתה אליס בשתי מדליות, זהב וארד. מדליית זהב במשחה ל-100 מטר פרפר בתוצאה של 1:07.6 דקות, לפני שיאנית העולם מרי סטיוארט מקנדה (1:08.9 דקות) ומדליית ארד, במשחה ל-100 מטר חופשי בתוצאה של 1:03.5 דקות

### שיאנית עולם

בתחרות שנערכה בהיי פוינט, בקרוליינה הצפונית ב-16 באוגוסט 1963 קבעה אליס במשחה ל-100 מטר פרפר שיא עולם חדש של 1:06.5 דקות, שיפור לשיא בן השנה של מרי סטיוארט (1:07.3 דקות). שיא זה החזיק מעמד שבועיים ונשבר על ידי אדה קוק מהולנד (1:06.1 דקות).

### אלופה אולימפית

באולימפיאדת טוקיו (1964) זכתה אליס ב-4 מדליות, 2 מדליות זהב במשחי שליחות ו-2 מדליות ארד אישיות. מדליות זהב, במשחה שליחות 4x100 מטר חופשי ביחד עם שרון סטודר, דונה דה וארונה וליליאן ווטסון בשיא עולם חדש של 4:03.8 דקות, לפני אוסטרליה (4:06.9 דקות) והולנד (4:12.0 דקות) ובמשחה שליחות 4x100 מטר מעורב ביחד עם קאתי פרגוסון, סינתיה גוייט ושרון סטודר בשיא אולימפי חדש של 4:33.9 דקות, לפני הולנד (4:37.0 דקות) וברית המועצות (4:39.2 דקות). מדליות ארד, במשחה ל-100 מטר חופשי בתוצאה של 1:00.8 דקות, אחרי דון פרייזר מאוסטרליה שקבעה שיא אולימפי חדש של 59.5 שניות ושרון סטודר (59.9 שניות) ובמשחה ל-100 מטר פרפר בתוצאה של 1:06.0 דקות, אחרי שרון סטודר שקבעה שיא עולם חדש של 1:04.7 דקות ואדה קוק (1:05.6 דקות).

תארים והישגים
-------------

* בשנת 1991 זכתה אליס להכלל בהיכל התהילה הבינלאומי של השחייה.

ראו גם
------

| עיינו גם בפורטל: |
| --- |
|  | **פורטל שחייה** |

* התפתחות שיא העולם במשחה ל-100 מטר פרפר

קישורים חיצוניים
----------------

* קתי אליס, באתר olympedia.org

הערות שוליים
------------

1. ↑  KATHY ELLIS (USA) - 1991 Honor Swimmer, באתר International Swimming Hall of Fame
**אוסקר בוב** (בנורווגית: **Oscar Bobb**; נולד ב-12 ביולי 2003 באוסלו שבנורווגיה) הוא כדורגלן נורווגי המשחק בעמדת החלוץ בקבוצת מנצ'סטר סיטי מהפרמייר ליג.

קריירת מועדונים
---------------

בוב גדל במחלקות הנוער של לין ווולרנגה.

בשנת 2019 הצטרף למחלקת הנוער של מנצ'סטר סיטי.

ב-2 בספטמבר 2023 ערך בוב את הופעות הבכורה שלו נגד פולהאם בפרמייר ליג בניצחון 5-1. ב-19 בספטמבר ערך את הופעת הבכורה שלו בליגת האלופות נגד הכוכב האדום בלגרד בניצחון 3-1. ב4 לנובמבר בישל נגד בורנמות' בניצחון 6-1, באותו משחק חברו לקבוצה ג'רמי דוקו בישל 4 שערים וכבש אחד בעצמו.

קריירה בינלאומית
----------------

בוב נכלל בסגל נבחרת נורווגיה עד גיל 21 לטורניר אליפות אירופה עד גיל 21 בשנת 2023.

ב12 לאוקטובר 2023 ערך את הופעת הבכורה שלו בנבחרת נורווגיה נגד קפריסין במוקדמות יורו 2024 בניצחון 4-0, בנוסף לכך ב15 לאוקטובר פתח בהרכב נבחרת נורווגיה נגד ספרד בהפסד 1-0.

תארים
-----

#### מנצ'סטר סיטי

הסופר קאפ האירופי: 2023

קישורים חיצוניים
----------------

ויקישיתוף מדיה וקבצים בנושא **אוסקר בוב** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
**ישיבת קול יעקב** היא ישיבה גדולה השוכנת בשכונת בית וגן בירושלים. נכון ל-2018 מונה כ-250 תלמידים.

תולדות הישיבה
-------------

הישיבה נוסדה על ידי האחים הרב יהודה והרב דניאל עדס, על שם אביהם, הרב יעקב עדס, מראשי ישיבת פורת יוסף ואב"ד בירושלים. היא החלה את דרכה ככולל אברכים שהוקם בשנת ה'תשכ"ד, לאחר פטירת האב, ושכן בביתו. בהמשך נבנה בניין הישיבה בשכונת בית וגן.

הישיבה הוקמה בתמיכת הרב אלעזר מנחם מן שך. חלק מרבניה הם ספרדים בוגרי ישיבות ליטאיות. משגיח הישיבה היה הרב דב יפה, עד לפטירתו בה'תשע"ח (נובמבר 2017). מאז משמשים בתפקיד הרב חיים שיפמן, הרב צבי לוי והרב חיים בלאק.

הרב יהודה עדס בשיעור כללי בהיכל הישיבה
בעבר היו מחצית מהתלמידים ספרדים ומחציתם אשכנזים-ליטאים. לקראת שנת הלימודים ה'תשע"ב התקבלו לראשונה תלמידים ספרדים בלבד.

דרך הלימוד בישיבה היא דרך הלימוד המקובלת בעולם הליטאי.

בעבר למדו בישיבה כמאה אברכים, אך עקב מצבה הכלכלי הקשה, הוחלט בסוף שנת ה'תשע"ה על סגירת הכולל.

בישיבה מתקיימות במוצאי שמחת תורה הקפות שניות רבות משתתפים.

תלמידי הרב יהודה עדס הקימו בנתיבות ובביתר ישיבות קטנות בשם זהה, המכוונת על ידו.

צוות הישיבה
-----------

ראש הישיבה הוא הרב יהודה עדס.
המשגיח הוא הרב צבי לוי. הר"מים הם הרב יוסף דב וינטר, הרב משה ברכה, הרב יהושע אסטנבולי, והרב עקיבא כהן, חתניו של ראש הישיבה. בעבר לימדו בה עד לפטירתם, הרבנים משה קופשיץ ויצחק דז'ימיטרובסקי. את הישיבה ניהל הרב אריה הראל, חתנו של הבאבא סאלי. כיום מנהל אותה יצחק גרינוולד.

בוגרים מפורסמים
---------------

* הרב אליהו בקשי דורון (בכולל שעל ידי הישיבה)
* הרב שלמה ידידיה זעפראני (בכולל שעל ידי הישיבה)
* הרב יעקב עדס (דברי יעקב)
* הרב ד"ר רונן לוביץ
* הפרשן יעקב ריבלין
* הזמר ישי לפידות

קישורים חיצוניים
----------------

* ישיבת קול יעקב (ירושלים), דף שער בספרייה הלאומית

הערות שוליים
------------

1. ↑  יום ליום, סקירת עולם הישיבות הספרדי, גיליון החדשות, כ"ח באב ה'תשע"ח
2. ↑  משה ויסברג, בחדרי חרדים, מפת הישיבות, אלול תשע"א • ה'רשמים' נחשפים לראשונה • פרויקט ענק ובלעדי, באתר בחדרי חרדים, 28 ביולי 2011

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007306922705171

 |
**התנועה הציבורית דרך חיים** היא עמותה הפועלת למימוש חזון מדינה יהודית על פי תורת ישראל. בראש התנועה עומד הרב יצחק גינזבורג, ובכפוף לו פועלות שתי מועצות - מועצת נשים ומועצת גברים - שנבחרו על ידי חברי התנועה ומתפקדיה. נכון לשנת תשע"ז מונה התנועה כ-4,600 מתפקדים אשר מתוכם כ-400 משלמים דמי חבר חודשיים. התנועה מתנגדת בחריפות להפרדת הדת מהמדינה ותומכת בהפיכת מדינת ישראל למדינת הלכה. 

התנועה הוקמה בשנת ה'תשע"א על ידי ועדת הקמה שמינה הרב גינזבורג, וכללה את הרב יצחק שפירא (ראש ישיבת עוד יוסף חי, ומחבר הספר תורת המלך), הרב איתיאל גלעדי (מזכירו האישי של הרב יצחק גינזבורג) והרב גדי בן זמרה (ראש אולפנת מעלה לבונה). פעילים בולטים בתנועה הם מאיר אטינגר, צבי סוכות[דרוש מקור], עקיבא הכהן, הסופר עודד מזרחי והרב שי דאום.

מטרות ומבנה
-----------

התנועה מורכבת ממוסדות המשקפים יחד שיטת ממשל הראויה להוות, לשיטתם של מקימי התנועה, מודל מעשי למדינה יהודית. השיטה מציעה איזון ושילוב בין כוחו של הציבור ובין סמכותו של ראש התנועה: כלל המתפקדים (נקראים גם 'קהל') בוחרים את "מועצת התנועה" שמתוכה נבחרים חברי ההנהלה. לראש התנועה ישנה זכות להטיל וטו על כל החלטה שהתקבלה על ידי המוסדות הנבחרים.[דרוש מקור]

בתנועה מועצות נבחרות נפרדות לגברים ולנשים, שהחפיפה ביניהן מתבצעת על ידי באי כוחו של ראש התנועה[דרושה הבהרה]. המבנה השלטוני שהתנועה חותרת להשלטתו בישראל הוא משטר המבוסס על הפורמט של מדינת הלכה, וכולל נשיא בעל סמכויות נרחבות וכן וריאציה של הכרעת הרוב בצורה דמוקרטית.[דרוש מקור] בשנת 2016 נערכו בחירות למועצת התנועה.

פעילות התנועה
-------------

התנועה יזמה קמפיינים, בין היתר לסירוב פקודה ביחס לפינוי והריסת מאחזים והתנחלויות ולעידוד עבודה עברית. פעילויות התנועה נתמכות בחולצות ובסטיקרים הנושאים מסרים כגון "יהודים אוהבים יהודים" ו"חיי חיילינו קודמים לחיי אזרחי האויב".

בשנת 2016 יזמה התנועה קמפיין תחת הכותרת "די לדיקטטורה של בג"צ". כחלק מהקמפיין נערכו הפגנות מול בית המשפט העליון ומול בית הנשיאה מרים נאור, הודבקו מודעות, הופקו סרטונים סאטירים והושק חשבון טוויטר סאטירי על שמה של נשיאת בית המשפט העליון בשם fakeNaor@.

בתחום החקיקה, מקדמת התנועה את הצעת "חוק המשילות" שנועדה, בהתאם למודל הבריטי, לאסור על בג"ץ לבטל חוקים. כמו כן, קידם התא המשפטי של התנועה הצעה לתיקון לחוק מיהו יהודי (חוק השבות) - אך ההצעה נדחתה.

התנועה מסייעת בתחום המשפטי למעסיקים שרוצים להעביד יהודים בלבד.

מספר פעמים רצתה התנועה להגיש רשימה לבחירות לכנסת - אך פעולות אלו לא יצאו לפועל.

קישורים חיצוניים
----------------

* אתר האינטרנט הרשמי של "דרך חיים"
* דרך חיים, ברשת החברתית פייסבוק
* תגית "דרך חיים" באתר הקול היהודי
* המחאה נמשכת: "צווי ביניים" חולקו
* התנועה הציבורית דרך חיים, באתר "גיידסטאר ישראל"

הערות שוליים
------------

1. ↑
2. ↑  בחירות בתנועת דרך חיים, אתר הקול היהודי
3. ↑  סרטון חדש: "בג"צי מחליטים בשבילך", באתר ערוץ 7.
4. ↑  "מי עומד מאחורי הפייק טוויטר של נשיאת בית המשפט העליון לשעבר? | כיפה". נבדק ב-2018-05-10.
5. ↑  חוק חדש יחזיר את סמכויות בג"ץ אחורה, באתר ערוץ 7
**לוקאס גולדנברג** הוא כדורסלן ישראלי-ארגנטינאי המשחק בתפקיד הסמול פורוורד בהפועל עפולה מליגת העל בכדורסל.

ביוגרפיה
--------

גולדנברג גדל בפרנה שבארגנטינה. את הקרירה המקצועית החל בחובנטוד סאיונסטה המקומית מליגת העל הארגנטינאית בכדורסל תחילה בקבוצת הנוער וב-2012 הצטרף לקבוצה הבוגרת, בעונה זו העמיד ממוצעים של 1.6 נק' ו-1.2 ריבאונדים ב-7.7 דק', בעונה הבאה זכה לדקות משמעותיות יותר והעמיד 4.2 נק' לצד 2.2 ריבאונדים ב-18.5 דק' ושותף ב-49 משחקים. בעונת 2015/16 זכה לשדרוג נוסף בדקות המשחק והעמיד 7 נק' לצד 3.3 ריבאונדים ב-23 דק' כאשר שותף ב-56 משחקים.

בעונת 2016/17 חתם בשורת דפורטיבו ליברטד בעונה זו העמיד 3.9 נק' ו-3 ריבאונדים. בעונה הבאה עבר לשחק בשורות סלאטה בסקט בשורתיה העמיד 6.2 נק' ו-2.8 ריבאונדים, בסיום העונה ירדה הקבוצה לליגת המשנה וגולדנברג עבר לשחק בשורות אתליטיקו פלטנסה מליגת המשנה במדיה העמיד ממוצעים של 7.8 נק'ו-3.6 ריבאונדים ובסיום העונה העפיל עם הקבוצה לליגה הראשונה.
בעונה הבאה שיחק עם הקבוצה בליגה הראשונה אשר הופסקה עקב מגפת הקורנה כאשר הקבוצה במקום האחרון ועקב כך הוקפאו היורדות. בעונת 2020/21 העמיד ממוצעים של 8.3 נק' ו-6.2 ריבאונדים.
בעונתו האחרונה בקבוצה העמיד ממוצעים של 9.3 נק' ו-7.9 ריבאונדים.

בקיץ 2022 חתם בהפועל עפולה מהליגה הלאומית בישראל, במדיה העמיד 9.1 נק' ו-7.9 ריבאונדים והיה שותף לעליה לליגת העל ואף נבחר לשחקן המצטיין של סדרת הפלייאוף בליגה הלאומית.

הערות שוליים
------------

1. ↑  סטטיסטיקה לוקאס גולדנברג
2. ↑  "תמיד עבר לי בראש לעלות לישראל. התחלתי לשמוע מהסוכנים הישראלים כשמלאו לי 18": לוקאס גולדנברג בראיון מיוחד
רועי וחבר קבוצתו מיקל ראים (משמאל) במירוץ הרונד אום קלן
**רועי גולדשטיין** (נולד ב-20 במאי 1993) הוא רוכב אופניים מקצועי ישראלי לשעבר שהחזיק פעמיים בתואר אלוף ישראל באופני כביש. גולדשטיין רכב בקבוצת Israel Cycling Academy משנת 2015 עד 2019 וגם אחיו עומר רוכב בקבוצה בשנתיים האחרונות. פרש מרכיבה מקצועית בתום עונת 2019.

קריירה
------

רועי החל להתאמן ולהתחרות בקבוצת אופני ההרים של טימישגב - קבוצת האופניים הפועלת באזור משגב בהדרכתו של המאמן עוז דודאי. בהמשך הצטרף לקבוצת אופני הכביש "500 וואט", בהדרכת אילן אולמן. בסוף עונת 2015 הצטרף לIsrael Cycling Academy. הוא סיים שלישי באליפות ישראל באופני כביש ולא הצליח לסיים את אליפות אירופה עד גיל 23 שהתרחשה באסטוניה. באליפות העולם עד גיל 23, סיים במקום ה-117.

ב-2016 השתתף במרוצים נוספים כמו טור רואנדה, טור סיביו, ועוד, אך שימש כפועל בהם ולא הגיע להישגים בולטים. באליפות אירופה לא הצליח לסיים את המירוץ, ובאליפות ישראל באופני כביש הגיע 3.

ב-2017 מניין המרוצים של גולדשטיין המשיך לעלות, הוא סיים 6 באליפות ישראל בנגד השעון אך ניצח את אליפות הכביש. ורשם עוד הישג נאה כשהחזיק את חולצת המטפס בוואלטה פורטוגל יום אחד.

ב-2018 רועי שמר על תוארו כאלוף ישראל כשניצח את גיא שגיב בספרינט אל הקו, אך לא רשם תוצאות בולטות מעבר לכך ושימש בעיקר כפועל.

ב-2019 רועי לא היה במאבק על תואר אלוף ישראל באופני כביש, וסיים במקום ה-5 בלבד, 23:39 דקות לאחר המנצח, גיא שגיב.

ב-24 באוגוסט 2019, השיג רועי את הישג שיאו לאחר שסיים במקום ה-8 בקטע ה-4 של טור דנמרק, שנחשב טור קשה וטכני מאוד.

קישורים חיצוניים
----------------

ויקישיתוף מדיה וקבצים בנושא **רועי גולדשטיין** בוויקישיתוף

* רועי גולדשטיין, באתר Cycling Archives
* רועי גולדשטיין באתר ProCyclingStats
* אתר למנויים בלבד אמיר ענבר, המסע של רועי גולדשטיין לטור דה פראנס כבר נמצא בעיצומו, באתר הארץ, 25 באפריל 2018

הערות שוליים
------------

1. ↑  אחים וזוכים מדליות זהב במכביה לאחים עומר ועידו גולדשטיין ואליפות ישראל לרועי גולדשטיין מגילון, באתר המועצה האזורית משגב, 25 ביולי 2017
2. ↑  דני אסקרוב, יריבויות מעל ומתחת לפני הכביש – לקראת אליפות ישראל כביש בחסות RIDLEY, באתר "בייקפאנל", 24 ביוני 2015
3. ↑
4. ↑
5. ↑
6. ↑
7. ↑
8. ↑
ניקולאי "ניקוסור" קלאודיו סטאנצ'ו נולד ב-7 במאי 1993 הוא כדורגלן רומני שמשחק בדמאק הסעודית ובנבחרת רומניה בעמדת הקשר ההתקפי.

קריירה
------

סטאנצ'ו החל את הקריירה שלו בקבוצת אונירי אלבה יוליה, שם זכה בליגת המשנה ברומניה בעונת 2008/2009, ומשם עבר לקבוצת ואסלוי מליגת העל הרומנית ב-1 בספטמבר 2011.

ב-1 ביולי 2013 חתם בסטיאווה בוקרשט תמורת סכום של כ-700 אלף אירו. באותה העונה לקח חלק במוקדמות ליגת האלופות 2013/14 והופעת הבכורה שלו הייתה במשחק מול וארדאר סקופיה המקדונית במשחק הראשון בסיבוב המוקדמות השני, ואף כבש שער בכורה במסגרת אירופית מול לגיה ורשה הפולנית במשחק הגומלין בין הקבוצות, שער שתרם לעליית הקבוצה לשלב הבתים של ליגת האלופות 2013/14, שם הקבוצה סיימה את התמודדותה במקום הרביעי בבית עם 3 נקודות.

אחרי עזיבתו של השחקן כריסטיאן טנסה בחלון ההעברות של קיץ 2015, קיבל סטאנצ'ו את מספר 10 וגם האריך את חוזהו במועדון.

ב-29 באוגוסט 2016, חתם השחקן על חוזה עם אנדרלכט הבלגית, ששילמה עבורו סכום של כ-10 מיליון אירו.

שערו הראשון בקבוצה היה ב-3 בנובמבר 2016 בשלב הבתים של הליגה האירופית מול מיינץ 05, במשחק שנגמר 6-1 לטובת אנדרלכט, במשחק כבש צמד והוחלף בדקה ה67'.

ב-9 במרץ 2017 כבש שער ניצחון מול אפואל ניקוסיה במסגרת הליגה האירופית בשלב 16 האחרונות, והקבוצה העפילה לשלב רבע הגמר והוגרלה לשחק מול מנצ'סטר יונייטד שבסופו של דבר הדיחה אותה מהתחרות.

ב-18 בינואר 2018 חתם בספרטה פראג, הסכום ששילמה עליו ספרטה פראג מוערך בכ-3.75 מיליון אירו. ב-17 במרץ 2018 כבש צמד בדרבי מול היריבה העירונית סלביה פראג, במשחק שהסתיים בתוצאה 3-3.

ב-28 בינואר 2019 חתם באל–אהלי הסעודית שרכשה אותו תמורת 10 מיליון אירו. ב-4 ביולי 2019 חתם בסלביה פראג על חוזה לשלוש שנים.

ב-15 במרץ 2022 חתם בקבוצת ווהאן טרי טאונס מליגת העל הסינית.

נבחרת רומניה
------------

סטאנצ'ו זומן לראשונה לנבחרת רומניה לקראת יורו 2016 למשחק הידידות מול ליטא, שבו כבש גם את שער הבכורה שלו בנבחרת.

ב-17 במאי 2016 זומן לסגל של רומניה ביורו 2016.

ב-4 בספטמבר 2016 בישל שער לאדריאן פופה במסגרת מוקדמות מונדיאל 2018 מול מונטנגרו, והחמיץ פנדל בדקה ה90'.

סטאנצ'ו הופיע במדי רומניה במוקדמות מונדיאל 2018.

תארים
-----

### קבוצתיים

אונירי אלבה יוליה
* הליגה השנייה ברומניה (1): 2008/09

#### סטיאווה בוקרשט

* ליגת העל הרומנית (2): 2013/14, 2014/15
* הגביע הרומני (1): 2014/15
* קופה ליגה (2): 2014/15, 2015/16
* הסופר קאפ הרומני (1): 2013

#### אנדרלכט

* ליגת העל הבלגית (1): 2016/17
* הסופר קאפ הבלגי (1): 2017

### אישיים

* הכדורגלן הרומני של השנה: 2016 (מקום 2)
* שחקן החודש של הליגה הרומנית: נובמבר 2015, מרץ 2016

קישורים חיצוניים
----------------

ויקישיתוף מדיה וקבצים בנושא **ניקולאי סטאנצ'ו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת רומניה – יורו 2016** |
| --- |
| 1 פנטילימון • 
2 מצל • 
3 ראץ • 
4 מוצי • 
5 הובאן • 
6 קיריקש • 
7 קיפצ'יו • 
8 פינטילי • 
9 אליבק • 
10 סטאנצ'ו • 
11 טורג'ה • 
12 טאטארושאנו •
13 קסרו • 
14 אנדונה •
15 גמאן •
16 פיליפ •
17 סאנמארטן •
18 פרפליצה •
19 סטאנקו •
20 פופה •
21 גריגורה •
22 ספונארו •
23 לונג •
מאמן: יורדנסקו | רומניהרומניה |
**משה דרימר** (27 במרץ 1947 – 9 ביוני 1967) היה לוחם בחטיבת גולני שנהרג במלחמת ששת הימים. על לחימתו בקרב תל פאחר במלחמה זו קיבל את עיטור הגבורה.

ביוגרפיה
--------

דרימר נולד בשליץ בגרמניה לברכה ושמואל, ניצולי שואה ממחנה הריכוז אושוויץ. כשהיה בן 4 חודשים עלה עם הוריו לארץ ישראל והתיישב בקיבוץ מסדה בעמק הירדן. בשנת 1950 עברה המשפחה להשתקע ברחובות.

בילדותו למד בבית הספר העממי על שם ויצמן והיה חבר בתנועת השומר הצעיר. כשהיה בן 14 נשלח ללמוד בעליית הנוער בקיבוץ רבדים שם קיבל את השכלתו התיכונית.

דרימר גויס לצה"ל במאי 1965 והוצב בגדוד 12 (גדוד ברק) בחטיבת גולני, בתפקיד חבלן וסייר ואיש המחלקה המיוחדת של הפלוגה המסייעת. 

במהלך שירותו הצבאי פרצה מלחמת ששת הימים. דרימר השתתף בכיבוש ג'נין ועם סיומו עלה לרמת הגולן ביום שישי ב-9 ביוני 1967, והשתתף בקרב שנערך בתל פאחר, ביום הרביעי לקרבות, בו שימש חבלן ומקלען הסיפון ליד נהג הזחל"ם.

בתיאור המעשה נכתב:

> 
> ביום ה-9 ביוני 1967, במוצב תל-פחר, נפגע הזחל"ם בו נסע טור' משה דרימר ז"ל, פגיעה ישירה והחל לבעור. המפקד הורה לנטוש את ה-זחל"ם. טור' משה דרימר ז"ל המשיך להפעיל את המקלע מתוך ה-זחל"ם הבוער, כדי לחפות על חבריו, על אף שקיבל פקודה לנטוש את הזחל"ם. הוא המשיך במתן חיפוי אש עד אשר נשרף בלהבות הזחל"ם.
> 
> 
> 
> — אתר בעוז רוחם
> 

על פעולותיו בקרב תל פאחר עוטר דרימר לאחר מותו בעיטור הגבורה על ידי שר הביטחון משה דיין.

דרימר נקבר תחילה בבית הקברות הצבאי בעפולה, ולאחר זמן מה הועבר לבית הקברות הצבאי ברחובות. לאחר מותו נפתח על שמו "מדור הגבורה" בספריית בית הספר בו למד ברחובות, וכן גן ציבורי לא הרחק מביתו הראשון ברחובות.

קישורים חיצוניים
----------------

* עיטור הגבורה שהוענק למשה דרימר, באתר "בעוז רוחם" של אגף כוח האדם בצה"ל
* קורות החיים של משה דרימר, באתר "יזכור" של משרד הביטחון
* משה דרימר, באתר הגבורה
* הצל"שים: בגבורתם נתנו לנו חיים: טוראי משה דרימר ז"ל: חיפוי על חברים לנשק, מעריב, 30 באוקטובר 1967
* יעקב העליון, תל-פאחר: דרימר חיפה באש עד שעלה באש, מעריב, 5 ביוני 1987 ("שישה ימים ביוני": עשרים שנה למלחמת ששת הימים)

הערות שוליים
------------

1. ↑  גן משה דרימר, באתר "עמוד ענן"

| מעוטרי עיטור הגבורה  |
| --- |
| מלחמת העצמאות(אות גיבור ישראל) | אברהם אביגדורוב • יוחאי בן-נון • אמיל בריג • סימן-טוב גנה • זרובבל הורביץ • צבי זיבל • בן ציון ליטנר • עמנואל לנדאו • אריה עצמוני • יזהר ערמוני • רון פלר • יאיר רחלי |
| פעולות התגמול | יעקב מזרחי • פנחס נוי • צבי עופר |
| מלחמת סיני | עוזי בר-צור • דן זיו • שלמה ניצני • יהודה קן-דרור |
| מלחמת ששת הימים | נתי גולן • משה דרימר • דניאל ורדון • אורי וייסלר • שאול ורדי • משה טל • יוסף לפר • איתן נאוה • בני ענבר • מרדכי פרידמן • גד רפן • דוד שירזי |
| מלחמת ההתשה | עמי אילון |
| מלחמת יום הכיפורים | עודד אמיר • גדעון גלעדי • צביקה גרינגולד • משה לוי • יובל נריה • שלמה ערמן • אסא קדמוני • אביגדור קהלני |
**אנטוניו מנואל פרננדש דה סילבה ריביירו** (בפורטוגזית: **António Manuel Fernandes da Silva Ribeiro**; נולד ב-14 באוקטובר 1957) הוא אדמירל פורטוגזי המשמש כראש מטה הכוחות המזוינים (מקביל לרמטכ"ל) של הכוחות המזוינים של פורטוגל מאז 1 במרץ 2018.

ביוגרפיה
--------

ריביירו נולד בפומבל ב-14 באוקטובר 1957. ב-1974 הוא הצטרף לבית הספר הימי של הצי, וסיים את לימודיו ב-1978. הוא הוצב כנווט על סיפון NRP São Gabriel (A5206) ולאחר מכן שימש כקצין בכיר על סיפון NRP Save (P1161). הוא שימש גם כראש שירות הניווט של NRP Comandante João Belo (F480), והפך לראש המרכז ללימודים טכניים-ימיים, וכן שימש כנציג באיגוד הפורטוגזי למשאבי מים ומשאבים הידראוליים.

בין תפקידיו השונים בשנים הבאות: סגן המנהל הטכני לשיתוף פעולה עם מדינות אפריקה דוברות פורטוגזית, ראש מדור פרסומים ימיים, סגן ראש אגף דינמיקת חופים במכון ההידרוגרפי הפורטוגזי. הוא שימש גם כמפקד הספינה NRP Almeida Carvalho (A527) וכסגן ראש המחלקה למחקרים אסטרטגיים וצבאיים במנהל הכללי למדיניות הגנה לאומית.

כמו כן, היה ראש מדור תכנון כוחות באגף התכנון במטה הימי, יועץ במוסד לביטחון לאומי, מנהל מחקר ותפעול בשירות ההגנה האסטרטגית והמידע הצבאי וכמפקד NRP Almeida Carvalho (A527). הוא שימש גם כמנהל הכללי של המכון ההידרוגרפי הפורטוגזי, הפך לרכז המחלקה לאסטרטגיה ולפרופסור לאסטרטגיה ותכנון אסטרטגי במכון המלחמה הימי העליון, והפך לראש אגף התכנון במטה הימי. ב-9 בדצמבר 2016 הוא מונה לראש מטה הצי הפורטוגזי. ב-1 במרץ 2018 הוא קודם לתפקיד ראש מטה הכוחות המזוינים (מקביל לרמטכ"ל).

קישורים חיצוניים
----------------

ויקישיתוף מדיה וקבצים בנושא **אנטוניו דה סילבה ריביירו** בוויקישיתוף

* אנטוניו דה סילבה ריביירו באתר נאט"ו
* אנטוניו דה סילבה ריביירו באתר משרד ההגנה הפורטוגזי

|  |  |
| --- | --- |
| בקרת זהויות עריכת הנתון בוויקינתונים | 
* GND: 1048641260
* ISNI: 0000 0000 6764 8873
* NKC: jo20221158882
* SUDOC: 254706819
* VIAF: 28769366
* WorldCat (עם VIAF): 28769366

 |
פירוש נוסף ערך זה עוסק בקבוצה של דגנים חשובים לחקלאות. אם התכוונתם לסוג במשפחת הדגניים, ראו דוחן (סוג).
דוחן
**דוֹחַן** הוא כינוי לקבוצה של דגנים חד-שנתיים גבוהים בעלי זרע קטן, המשמשים לגידול חקלאי כמזון לאדם וכמספוא לבהמות, באזורים בעלי תנאים קשים לגידול חקלאי. זו איננה קבוצה טקסונומית, ורוב המינים בה שייכים לתת-המשפחה Panicoideae (אנ') שבמשפחת הדגניים.

השימושים בגידולי הדוחן מגוונים: במקומות מסוימים הוא משמש כמרכיב הראשי בתזונה של בני אדם. זנים מסוימים של דוחן משמשים מזון מקובל לבני אדם בהודו, נפאל, סרי־לנקה, סודאן, תימן, קניה, אוגנדה, זמביה, זימבבואה, טנזניה, נמיביה, סין, מונגוליה, גאורגיה, ואתיופיה (את האינג'רה, הלחם האתיופי מכינים מקמח של טף, זן דוחן אתיופי).
מהדוחן מכינים מגוון של מזונות החל מדייסות ונזידים, לחמים וכלה בבירה.
דוחן גם משמש כתבואה לצורכי הזנת בעלי חיים, כמספוא, בעיקר במדינות מערביות (ארצות הברית ואירופה) וברוסיה.

את הדוחן ניתן לגדל באזורים צחיחים יחסית, בכמות משקעים נמוכה יחסית, וגם בקרקעות לא־פוריות.

המינים העיקריים שמגדלים היום הם:

* *Pennisetum glaucum - דוחן פנינה*
* *Setaria italica*
* *Panicum miliaceum* - דוחן תרבותי
* *Eleusine coracana*

יתרונות תזונתיים
----------------

מיני הדוחן השונים עשירים בזרחן, ברזל, סידן, ויטמין B2 וויטמין B3. זרעי הדוחן משמשים תחליף לחיטה (לאלרגיים לגלוטן - חולי צליאק). הזרעים מכילים לציטין, חומצה פיטית וחומצות אמינו, ועשויים להוריד את רמת הכולסטרול כמו גם לצמצם את איבוד השיער במהלך טיפולים כימותרפיים לסרטן[דרוש מקור].

הדוחן ביהדות
------------

הדוחן נזכר פעם אחת בתנ"ך, בין מרכיבי הלחם שממנו אכל הנביא יחזקאל: "וְאַתָּה קַח לְךָ חִטִּין וּשְׂעֹרִים וּפוֹל וַעֲדָשִׁים וְדֹחַן וְכֻסְּמִים" (יחזקאל, ד', ט'). כל התרגומים הקדומים זיהו את הדוחן שבמקרא עם Panicum miliaceum (אנ'), וכן רבים מפרשני ימי הביניים. כך זיהו גם את ה'דוחן' הנזכר במשנה: רש"י, הרמב"ם, רש"ס ועוד. בגמרא הדוחן נזכר כמה פעמים, אחת מהם במסכת ברכות, דף ל"ז, עמוד א'. במיוחד בקשר שלו לאורז ויש מחלוקת בין המפרשים מהו הדוחן ומהו האורז. רש"י מפרש: פנ"ץ, בצרפתית עתיקה, ואילו התוספות מפרש: מי"ל ופנ"ץ. הצעות זיהוי נוספות ל'דוחן' הם הזיפן האיטלקי (Panicum italicum) (אנ') והדורה (Sorghum bicolor) (אנ') אך לפי שעה, העדויות מהממצא הבוטני-ארכאולוגי אינן מאפשרות אימות של שתי ההצעות הללו, ובנסיבות אלו ניתנת העדפה למסורת הזיהוי הקדומה שמדובר במין הנקרא בימינו 'דוחן'.

קישורים חיצוניים
----------------

ויקישיתוף מדיה וקבצים בנושא **דוחן** בוויקישיתוף
* אתר למנויים בלבד רחל טלשיר, הקינואה החדשה: דוחן, באתר הארץ, 14 בינואר 2016
* ר.ד. בייקר, תהליך יצור הדוחן לסוגיו, אוניברסיטת T&M - טקסס.

A case-control study of Panicum Miliaceum in the treatment of cancer chemotherapy-induced alopecia.

* דוחן, באנציקלופדיה הלכתית חקלאית, מכון התורה והארץ
* דוחן, באתר אנציקלופדיה בריטניקה (באנגלית)
* הערך "דוחן", במיקרופדיה תלמודית, באתר ויקישיבה

Gardani G, Cerrone R, Biella C, Galbiati B, Proserpio E, Casiraghi M, Travisi O, Meregalli M, Trabattoni P, Colombo L, Giani L, Messina G, Arnoffi J, Lissoni P.

Minerva Med. 2007 Dec;98(6):661-4

הערות שוליים
------------

1. ↑  זהר עמר, **צמחי המקרא**, ירושלים, תשע"ב. עמ' 131-130

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536247705171
* GND: 4159957-3
* HDS: 027665
* LCCN: sh85085398

 |
**אלון חלפון** (נולד ב-2 ביולי 1973) הוא כדורגלן עבר ישראלי ששיחק בעמדת הבלם.

קריירה
------

חלפון החל את הקריירה במחלקת הנוער של מכבי נתניה, ובשנת 1990 עלה לסגל הקבוצה הבוגרת של המועדון. בקיץ 1994 עבר להפועל חיפה, והיה שותף מרכזי בזכייה של הקבוצה באליפות בעונת 1998/1999, תחת הדרכתו של המאמן אלי גוטמן, כשלצידו מככבים דודו אוואט, רן בן שמעון וג'ובאני רוסו. בעונת 2000/2001 זכה עם הקבוצה בגביע הטוטו, ובעונה שלאחר מכן ירד עמה לליגה הלאומית ועזב את הקבוצה.

לקראת עונת 2002/2003 חתם חלפון בקבוצת הפועל תל אביב. ב-24 בדצמבר 2002 כבש צמד במשחק גביע הטוטו מול מכבי קריית גת, שהיו לשערים היחידים שהבקיע במדי הפועל תל אביב. לאחר שנתיים במועדון עבר להפועל כפר סבא מהליגה הלאומית, ועזר לה לסיים במקום הראשון ולעלות לליגת העל כבר בעונתו הראשונה בקבוצה. בתום שלוש עונות בכפר סבא, במהלכן היה גם קפטן הקבוצה, פרש חלפון ממשחק פעיל באוקטובר 2007.

במדי הנבחרת הצעירה של ישראל רשם חלפון 29 הופעות, והוא מדורג במקום החמישי בטבלת שיאני הנבחרת הצעירה בכל הזמנים. ב-8 בספטמבר 1999 הופיע לראשונה במדי הנבחרת הבוגרת, בניצחון 0:8 על נבחרת סן מרינו במסגרת מוקדמות יורו 2000. לזכותו של חלפון בסך הכל 5 הופעות במדי הנבחרת, האחרונה שבהן ב-7 באוקטובר 2000, בהפסד 2:0 לנבחרת ספרד במדריד, במסגרת מוקדמות מונדיאל 2002.

תארים
-----

הפועל חיפה
* אליפות: 1998/1999
* גביע הטוטו: 2000/2001

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt

הערות שוליים
------------

1. ↑  משה גוזגל, הפועל תל אביב: אלון חלפון חתם בקבוצה, באתר ynet, 21 ביולי 2002
**גלי הדנובה** (ברומנית: **Valurile Dunării**) הוא ואלס, שחובר על ידי המלחין הרומני יוסיף איוונוביץ' ב-1880, בלוגוז' והוקדש לנערה היהודיה המקומית בת ה-14, שרה פריד (Sara Fried).

יוסיף איוונוביץ' היה נגן קלרינט, מנצח תזמורות צבאיות ומלחין יליד טימישוארה, שחי רוב חייו בגאלאץ ובבוקרשט. בהיותו בלוגוז' ראה את שרה פריד וקיבל ממנה השראה ובחוזרו ללוגוז' ב-1880 מסר לה את תווי המנגינה יחד עם הקדשה בה נכתב בגרמנית:

> 
> Donauwellen Walzer, von I. Ivanovics fur Fraulein Sara, gewimdet und geschrieben fur Fraulein Sara"Donauwellen Walzer. Ivanovics, gewimdet und geschrieben fur Fraulein Sara Fried"
> 
> 
> 
> 

ההקדשה שמורה בגנזך הקהילה היהודית של לוגוז'. מאוחר יותר, בגרסה המודפסת של המנגינה, בבוקרשט, ההקדשה שונתה לטובת "אמה גבאואר", ארוסתו של המוציא לאור, קונסטנטין גבאואר. ב-1886, המלחין הצרפתי אמיל ולדטויפל הכין עיבוד תזמורתי חדש עבור המנגינה, עיבוד שהוצג כעבור שלוש שנים בתערוכה העולמית של פריז (1889) וזכה במקום הראשון מבין 116 המנגינות שהשתתפו בתחרות ובכך נבחרה למנגינת התערוכה העולמית. לאחר זכייה זו התפרסמה המנגינה באירופה והגיעה גם לארצות הברית ב-1896 ושוב ב-1903.

עוגת דובדבנים פופולרית ברחבי גרמניה ואוסטריה זכתה לשם "עוגת גלי הדנובה" (דונאוולה).

ההתפתחות בארצות הברית
---------------------

ב-1931, בסרט Dishonored, מרלן דיטריך ניגנה בפסנתר את המנגינה של גלי הדנובה. ב-1946, בסרט The Jolson Story נעשה שוב שימוש במנגינה, הפעם עם מילים אנגליות, שלא קשורות לטקסט המקורי, ותחת השם Anniversary Song. בגרסה הזאת המילים מספרות על זוג הנזכר בנוסטלגיה על ליל חתונתם:

Oh, how we danced on the night we were wed

We vowed our true love, though a word wasn’t said

The world was in bloom, there were stars in the skies

Except for the few that were there in your eyes

את המילים לגרסה זו כתבו אל ג'ולסון ו-Saul Chaplin (Kaplan). הגרסה הזו זכתה לפופולריות רבה, בפברואר 1947 נכנסה לרשימת בילבורד הוט 100 ונשארה בה 14 שבועות, תוך הגעה למקום השני. זמרים נודעים רבים ובעלי תזמורות אימצו את המנגינה והופיעו איתה, כך גאי לומברדו, דינה שור, גלן מילר ותזמורתו, פול וסטון, ארטי שו ותזמורתו, ג'אנגו ריינהארדט, בינג קרוסבי, רוזמרי קלוני, איווה קסידי, פרנק סינטרה, אנדי ויליאמס ועוד. בסרטים Mayerling, Falling in love again, Avalon, Payback ו-Father and daughter נעשה שימוש במנגינה וכך גם בפרקים מתוך סדרות טלוויזיה ידועות. לא נס ליחה של המנגינה גם כעבור עשורים וטום ג'ונס הכליל אותה באחד מאלבומיו.

קישורים חיצוניים
----------------

* Valurile Dunăreii - scurtă istorie a celui mai celebru vals românesc (ברומנית)
* Cel mai celebru vals românesc s-a născut în Banat (ברומנית)
* המוזיקה של גלי הדנובה, סרטון באתר יוטיוב

הערות שוליים
------------

1. ↑  גלי עוגת דנובה (דונובל) - 4 מתכונים

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX2029799
* BnF: cb139137798 (data)
* GND: 30007851X
* LCCN: n87805281
* MusicBrainz work: e6e1af61-e769-3a45-8702-0258a520b306
* NLA: 58565107
* VIAF: 178846077
* WorldCat (עם VIAF): 178846077

 |
**Pi-hole** הוא יישום לינוקס המאפשר שימוש במערכת הלינוקס כשרת DNS, או כשרת DHCP, ברשת המקומית. הוא מיועד לשימוש במערכות משובצות מחשב המריצות לינוקס כגון Raspberry Pi, אך ניתן להשתמש בו גם במכשירים אחרים המריצים לינוקס, כולל ביישומי ענן. ל-Pi-hole יתרונות רבים של פרטיות שנמנעים בעת שימוש בשרת DNS חיצוני הנתון למעקב הספקית החיצונית ובעזרתו ניתן אף לחסום פרסומות ברמת הרשת.

רקע
---

פרויקט Pi-hole נוצר בשנת 2014 על ידי ג'ייקוב סלמלה כחלופת קוד פתוח ל-AdTrap.‏ Pi-hole עושה שימוש בטכנולוגיות dnsmasq ,lighttpd ,cURL, FTLDNS, PHP ובמרכז השליטה AdminLTE כדי לחסום בקשות DNS לתחומי מעקב, פרסום או תחומים זדוניים ידועים. היישום משמש כשרת DNS עבור רשת מקומית (מחליף כל שרת DNS קיים שמספקים ספקים אחרים), עם יכולת לחסום פרסומות ואתרים מפוקפקים. PI-hole מחזיק רשימות של דומיינים פרסומיים (ניתן אף להגדיר לו רשימות באופן עצמאי) ורשימות שחורות, ומשווה שאילתות DNS נגדם. אם נמצא התאמה באחת מהרשימות, Pi-hole יסרב לפתור את התחום המבוקש.

מכיוון ש-Pi-hole חוסם דומיינים ברמת הרשת, הוא ממילא מסוגל לחסום פרסומות, כגון פרסומות באנרים בדף אינטרנט, אך הוא יכול גם לחסום פרסומות במיקומים לא שגרתיים, כמו ב-Android, iOS וטלוויזיות חכמות.

האופי של Pi-hole מאפשר לו לחסום גם דומיינים של אתרים באופן כללי על ידי רישום שחור ידני של שם הדומיין. כמו כן, ניתן להוסיף רישום ידני לדומיינים באופן ידני אם ייפגע תפקוד האתר בגלל דומיינים שנחסמו. Pi-hole יכול גם לתפקד ככלי לניטור רשת שיכול לסייע בפתרון בקשות DNS ותקלות רשת וכן ניתן להשתמש בו גם על מנת לעודד את השימוש ב-DNS over HTTPS (חיבור ב-HTTPS מול שרת הDNS) עבור מכשירים המשתמשים בו כשרת DNS.

ראו גם
------

* פרסום באינטרנט

קישורים חיצוניים
----------------

ויקישיתוף מדיה וקבצים בנושא **Pi-hole** בוויקישיתוף
* 

* אתר האינטרנט הרשמי של Pi-hole (באנגלית)
* Pi-hole, ברשת החברתית אקס (טוויטר)
* עמוד פרויקט Pi-hole, באתר GitHub

הערות שוליים
------------

1. ↑  Pi-Hole in the cloud · Cody Bunch, blog.codybunch.com
2. ↑  Overview of Pi-hole - Pi-hole documentation, docs.pi-hole.net
3. ↑  Pi-hole Origins - Pi-hole documentation, docs.pi-hole.net
4. ↑  How does Pi-hole work?, Pi-hole Userspace, ‏2017-05-14 (באנגלית)
5. ↑  Seven Things You May Not Know About Pi-hole, pi-hole.net
6. ↑  Configuring DNS-Over-HTTPS on Pi-hole - Pi-hole documentation, docs.pi-hole.net
פירוש נוסף ערך זה עוסק בקרב מהמאה ה-16 בין העות'מאנים לממלוכים. אם התכוונתם לקרב בין ישראל לחמאס כחלק ממלחמת חרבות ברזל, ראו קרב ח'אן יונס (2023).

**קרב ח'אן יונס** (טורקית **Han Yunus Muharebesi**) היה הקרב השני במלחמה הממלוכית-עות'מאנית, ונערך ב-28 באוקטובר 1516 סמוך לתל גמה שליד ח'אן יונס.

הרקע לקרב
---------

 ערך מורחב – **המלחמה הממלוכית-עות'מאנית**  

האימפריה העות'מאנית בימי הסולטאן סלים הראשון התקדמה במסע כיבוש מהיר והתפשטה הן מערבה לכיוון אירופה והן מזרחה ודרומה. הכוח החזק באותה תקופה בלבנט היה הסולטנות הממלוכית שמרכזה שכן בקהיר. בסולטנות הממלוכית שלטו שליטים ממוצא צ'רקסי והיא הייתה במצב של התדרדרות שלטונית ומדינית שנמשכה משנות ה-90 של המאה ה-15. כחלק מתפיסה צבאית שמרנית, הממלוכים סירבו להשתמש בנשק חם. הם שמו דגש על תנועת פרשים קלים ועל ירי קשתים. לעומתם, העות'מאנים הצטיינו באותה עת בחדשנות צבאית ושיכללו את השימוש בארטילריה.

בקיץ 1516 היה ברור לממלוכים שהעות'מאנים מתעתדים לכבוש את מצרים. הדוקטרינה הממלוכית הייתה לצאת לקראת האיום ולא להתבצר ולהמתין לו. כוח ממלוכי שמנה כ-10,000 פרשים יצא מקהיר במגמה לפגוש את הכוח העות'מאני ולעצור אותו. הכוחות נפגשו לראשונה בקרב מרג' דאבק שהתרחש ב-24 באוגוסט 1516 בסוריה, צפונית לחלב. בקרב זה זכו העות'מאנים בניצחון מוחץ על הממלוכים, והסולטאן הממלוכי אל-מלכ אל-אשרף קאנסוה אל-ע'ורי (אנ') נהרג. למעשה הכריע הקרב את גורל המלחמה כולה, שכן לאחריו לא נותרה התנגדות ממלוכית של ממש מסוריה ועד קהיר.

הקרב ותוצאותיו
--------------

לאחר קרב מארג' דאבק המשיכו הכוחות העות'מאנים להתקדם דרומה והגיעו לדמשק בספטמבר 1516. בד בבד מונה טומאן ביי (אנ') לסולטאן הממלוכי, והוא שלח חיל פרשים נוסף לארץ ישראל בניסיון לעצור את העות'מאנים. הכוח העות'מאני התפצל לשני ראשים:

* הכוח העיקרי בראשות הסולטאן סלים הראשון המשיך בהתקדמות דרומה דרך נחל עירון והגיע לרמלה. ברמלה הכוח חנה, והסולטאן פקד את המקומות הקדושים בירושלים ובחברון.
* כוח עות'מאני משני בהנהגת הוואזיר הגדול סינאן פשה נע מדמשק דרומה והביס את הממלוכים בקרב משני ליד בית שאן.

לאחר מכן שבו שני הכוחות העות'מאנים והתאחדו, ובהגיעם אל תל גמה שליד ח'אן יונס, התארגן כוח פרשים ממלוכי בהנהגת ג'נבירדי אל-ע'זאלי ותקף אותם. ההתקפה נשברה והכוח הממלוכי הנותר נסוג לקהיר. לאחר קרב ח'אן יונס, המשיכו העת'מאנים וחצו את סיני לאורך קו החוף של הים התיכון. קרב רידניה (אנ') שהיה הקרב השלישי והאחרון במלחמה נערך ב-22 בינואר 1517, בליבה של הסולטנות הממלוכית המתפוררת, ולמעשה לא הייתה לו משמעות צבאית של ממש.

בקרב ח'אן יונס השלימו העות'מאנים את כיבושה של כל ארץ ישראל, אם כי מקובל שהתקופה העות'מאנית בארץ ישראל החלה ב-1517, עם נפילתה המוחלטת של הסולטנות הממלוכית.

לקריאה נוספת
------------

* אריה שמואלביץ, **הקרב על ח’אן יונס - דצמבר 1516** מתוך **זירת קרב - קרבות הכרעה בארץ-ישראל (תשסז) 169-175**.
* מרדכי גיחון, **אטלס כרטא לתולדות ארץ ישראל, מביתר ועד תל חי**, 1974, מפה 128.

| FlagFlag סמלסמל המלחמה הממלוכית-עות'מאנית |
| --- |
| 

|  |
| --- |
| קרב מרג' דאבק • קרב ח'אן יונס • קרב רידניה |

 |
בבלשנות, **סְפִיחָה תְּחִלִּית** (בלועזית: **פְּרוֹתֵזָה** או **פְּרוֹסְתֵזָה**), או **סְפִיחַת הֶגֶה תְּחִלִּי**, היא הוספה של צליל או הברה לפני מילה מבלי לשנות את משמעותה של המילה. בכך שונה הספיחה התחילית מן התחילית המוספית. הספיחה התחילית נוספת ביצירת מילים אשר מקורן בשפה קדומה יותר או בשפה זרה. במקרים רבים מקלה הספיחה התחילית על הגיית המילה הנפתחת בצרור עיצורים.

הספיחה התחילית הנפוצה ביותר בשפה העברית היא א' מקדימה (א' פרוסתטית). א' זו קיימת עוד מתקופת העברית המקראית, וישנן מילים אשר נכתבות עם הא' המקדימה ובלעדיה במקומות שונים במקרא. שתי דוגמאות לכך הן המילים "אתמול" ו"אצעדה":

* "וַיְהִי לְפָנָיו כְּ**אֶתְמוֹל** שִׁלְשׁוֹם" (ספר שמואל א', פרק י"ט, פסוק ז') לעומת "...וְלֹא-שֹׂנֵא הוּא לוֹ מִ**תְּמוֹל** שִׁלְשׁוֹם" (ספר יהושע, פרק כ', פסוק ה'), וכן הפסוק המקביל בתורה: "וְזֶה֙ דְּבַ֣ר הָרֹצֵ֔חַ אֲשֶׁר־יָנ֥וּס שָׁ֖מָּה וָחָ֑י אֲשֶׁ֨ר יַכֶּ֤ה אֶת־רֵעֵ֙הוּ֙ בִּבְלִי־דַ֔עַת וְה֛וּא לֹא־שֹׂנֵ֥א ל֖וֹ **מִתְּמֹ֥ל** שִׁלְשֹֽׁם"" (ספר דברים, פרק י"ט, פסוק ד').
* "**אֶצְעָדָה** וְצָמִיד, טַבַּעַת, עָגִיל וְכוּמָז" (ספר במדבר, פרק ל"א, פסוק כ') לעומת "הַפְּאֵרִים וְהַ**צְּעָדוֹת** וְהַקִּשֻּׁרִים" (ספר ישעיהו, פרק ג', פסוק כ').

שמות זרים אחרים, כמו המלך חשירש אשר הפך במקרא לאחשוורוש, נשאלו מן השפה הפרסית.

במשך הדורות שימשה הא' גם ביצירה של מילים שאולות, לרוב שמקורן ביוונית, לעיתים לאחר שהתגלגלה מן היוונית אל הערבית ומשם אל העברית. דוגמאות לכך הן המילים אצטדיון ואסכולה, אשר הד להיעדר הא' המקדימה במקור ניכר בגלגוליהן אל השפה האנגלית: stadium ו-school, בהתאמה. בתחילת המאה העשרים הייתה מקובלת בעברית הצורה "אספורט" במקום הצורה "ספורט" הנהוגה כיום.

בערבית מופיעה גם כן אליף מקדימה בצורת הציווי בבניין فَعَلَ (בניין 1), בצורות העבר, הציווי והמקור בבניינים إِنْفَعَلَ (7), إِفْتَعَلَ (8), إِفْعَلَّ (9) ו-إِسْتَفْعَلَ (10) וב"עשרת השמות", קרי, עשר מילים המתחילות ב-إِ (إسم, إست, إبن ו-إبنة, إثنان ו-إثنتان, إمرؤ ו-إمرأة, إيمن الله ו-إيم الله). כאשר צורות אלה באות באמצע המשפט, הופכת ההמזה על האליף המקדימה מהמזת אל-קטע להמזת אל-וסל, והאליף הופכת להיות אות שותקת. כמו בעברית, גם מילים שאולות ושמות זרים עשו את דרכן אל הערבית תוך הוספת האליף המקדימה, לדוגמה שם הפילוסוף אפלטון, שם אשר התגלגל בצורה זו אל העברית.

בשפות הרומאניות נוספה e מקדימה למילים שבמקורן הלטיני מתחילות באות s ולאחריה עיצור. למשל, המילה status בלטינית הפכה ל-estado בספרדית ו-état או été בצרפתית. האנגלית, אשר שאלה מילים אלה, השמיטה את הספיחה התחילית.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **א' פרוסתטית** |

* א' פרוסתטית, באתר "השפה העברית"

הערות שוליים
------------

1. ↑  "ה**אספורט** טופח בהצלחה רבה ובתחילתו על ידי הסתדרויות אחרות ואחראיות" (מסע לפולניה בשנת תרצ"ד, נחום סוקולוב)
השבב הימני, 8952, הוא רכיב ממשפחת המיקרו-בקרים MCS-51 לה שייך ה־8051
ה-**8051** הוא בקר ממשפחת המיקרו-בקרים MCS-51, שמקורו בארכיטקטורה המקורית של אינטל שנוצרה בתחילת שנות השמונים (צאצא של ה-8048 הקדום).

ה-8051 הוא המיקרו-בקר הראשון, שהציג את שיטת מיעון-סיבית, המאפשרת גישה ל-128 סיביות החל מהבית ה-32 בזיכרון ה-RAM הפנימי באופן פרטני של הרמת סיבית או הורדת סיבית בעזרת שימוש בסט הוראות חדשניות. מודל הזיכרון של המעבד נחשב מורכב באותה התקופה, אך בשל הגמישות הרבה שהוא איפשר בעיצוב מערכות, הפך ה-8051 לפופולרי ביותר (נמכרו מעל 2 מיליון יחידות מאז שנת 1988).

מאז העיצוב המקורי של המעבד שפותח על ידי אינטל, חברות נוספות ייצרו שלל דגמים נוספים של המעבד, ביניהן AMD, Atmel, Cygnal, Dallas, Infineon, פיליפס, Signetics ,Siemens ואחרות. הגרסאות השונות שיפרו את העיצוב המקורי של אינטל, והיום קיימות גרסאות שונות של ה-8051 שניתנות לתכנות חיצוני בעזרת מחשב אישי, גרסאות בעלות אפשרות "צריבה" חד פעמית ווריאציות שונות המיוצרות לצרכים שונים.

שימושים
-------

הגרסאות השונות של ה-8051 נמצאות בשימוש עד היום במכשירים רבים ולמעשה זהו המעבד הנפוץ בעולם – הוא נמצא בשימוש במקררים, מכונות כביסה, רמזורים, מיקרוגל וכמעט בכל מוצר אלקטרוניקה שנמכר היום בגלל פשטותו וגמישותו. עבור מכשירים שונים מיוצרים בדרך כלל רכיבים ייחודיים למוצר שהתוכנה הנדרשת מוטבעת בזיכרון הקבוע (ROM) שלהם וכך מוזילה את עלויות היצור.

סכמת מלבנים
-----------

מבנה פנימי
המיקרו-בקר מכיל את יחידת ה-CPU ובנוסף היחידות: RAM,‏ ROM, פִּתחות (פורטים) קלט־פלט, טיימרים, תקשורת טורית ובקרת פסיקות. הגדלים והכמויות משתנים בין הרכיבים השונים במשפחת רכיבים אלו (ניתן לבדוק לפי דפי נתונים).

ספרים בעברית
------------

בנוסף לספרות הענפה הקיימת בשפה האנגלית קיימים גם ספרים בעברית בנושא זה.

* מיכאל קונג'ה, "ספר לימוד מערכות מיקרו מחשבים", הוצאת שורש 2012
* מלול שי, "ספר לימוד מיקרו-בקרים ממשפחת 8051 – שפת אסמבלי", הוצאת שורש 2009.
* מלול שי, "ספר לימוד מיקרו-בקרים ממשפחת 8051 – שפת C", הוצאת שורש 2010.
* נחום אריה, "יסודות המיקרו מחשב 8051, לימוד ותרגול" הוצאת ses, שנת 1987.

קישורים חיצוניים
----------------

ויקישיתוף מדיה וקבצים בנושא **מיקרו-בקר 8051** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007555629805171
* BnF: cb12333452n (data)
* GND: 4196737-9
* LCCN: sh85067142

 |